[{"text_idx": "#000001", "text": "The Home of Welsh Football"}, {"text_idx": "#000002", "text": "Online Courses, eLearning & Coaching"}, {"text_idx": "#000008", "text": "Mae\u2019r fideo yn un o gyfres o dri lle mae\u2019r sgyrsiau yn trafod codi llais yn erbyn casineb tuag at ferched ar-lein, rhoi gwybod yn ddiogel am ymddygiad amhriodol, yn ogystal ag annog pobl ifanc i godi eu llais am aflonyddu rhywiol ar-lein."}, {"text_idx": "#000009", "text": "Mae cyfres fideos \u201cCodi Llais\u201d yn cyfeirio at adnoddau perthnasol a chyngor i deuluoedd, plant ac addysgwyr sydd ar gael ar Hwb, y platfform dysgu digidol ar gyfer ysgolion Cymru."}, {"text_idx": "#000010", "text": "Meddai Rheolwr Diogelu a Lles Chwaraewyr Cymdeithas Be\u0302l-droed Cymru, Sian Jones: \u201cMae CBDC wedi ymrwymo i sicrhau bod pobl yn ddiogel ar y cae, ac oddi arno. Rydym ni\u2019n falch o weithio gyda Llywodraeth Cymru a defnyddio llwyfan chwaraewyr Cymru i sicrhau bod y pynciau sy\u2019n cael eu trafod yn fwy hygyrch i rieni, athrawon a gwarcheidwaid."}, {"text_idx": "#000012", "text": "I gyd-fynd a\u0302\u2019r lansiad gwreiddiol, ymwelodd Gweinidog y Gymraeg ac Addysg, Jeremy Miles, ag Ysgol Gymunedol Porth, lle ymunodd a\u0302 disgyblion mewn gwers ar herio\u2019r broblem o aflonyddu rhywiol ar-lein, lle cafodd y fideo newydd ei weld gyntaf gan ddisgyblion a staff yr ysgol."}, {"text_idx": "#000014", "text": "\u201cBydd y fideo newydd yn rhoi i\u2019n hymarferwyr addysg yr adnoddau i gefnogi sgyrsiau pwysig gyda phobl ifanc am ddifrifoldeb y mater \u2013 sut mae\u2019n edrych, sut i roi gwybod am ymddygiad amhriodol a sut i gael cyngor pellach, drwy ein platfform Hwb i ysgolion."}, {"text_idx": "#000015", "text": "\u201cMae pe\u0302l-droedwyr rhyngwladol Cymru, a\u0302\u2019u llwyddiant digynsail ar y cae, yn fodelau ro\u0302l mor wych i blant a phobl ifanc, felly mae\u2019n wych eu bod yn arwain drwy esiampl drwy siarad am y mater hwn.\u201d"}, {"text_idx": "#000016", "text": "Mae Llywodraeth Cymru wedi gweithio gyda Childnet International i gyhoeddi deunyddiau dysgu addas i oedrannau penodol ar aflonyddu rhywiol ar-lein, sef \u2018Dim ond jo\u0302c?\u2019, ar gyfer plant 9-12 oed, a \u2018Codi Llaw, Codi Llais\u2019, ar gyfer y grw\u0302p 13-17 oed. Mae pecyn hyfforddi yn cael ei ddatblygu i helpu athrawon gynyddu eu hyder o ran mynd i\u2019r afael a\u0302\u2019r mater."}, {"text_idx": "#000017", "text": "Gall plant a phobl ifanc hefyd gael cyngor am aflonyddu rhywiol ar-lein, gan gynnwys sut mae\u2019n edrych, sut i roi gwybod am yr ymddygiad hwn a sut i gael help yn adran \u2018Materion a phryderon ar-lein\u2018 Hwb. Cafodd y cyngor a gyhoeddwyd ym mis Mawrth ei gyd-gynllunio gyda phlant a phobl ifanc, ac fe\u2019i lluniwyd gan ymchwil Llywodraeth Cymru i\u2019w profiadau a\u2019u pryderon ar-lein a rhai o\u2019r rhwystrau i gael cymorth."}, {"text_idx": "#000018", "text": "Anogir ymarferwyr i rannu\u2019r gyfres o ffilmiau gyda\u2019u dysgwyr i gefnogi sgyrsiau pwysig am aflonyddu rhywiol ar-lein ac ymddygiadau amhriodol eraill, yn ogystal a\u0302 chael mynediad at y pecynnau cymorth addysgu a\u2019r cyngor sydd ar gael ar Hwb."}]